**Martfű Város Polgármesterétől**

5435 Martfű, Szent István tér 1. Tel: 56/450-222; Fax: 56/450-853

E-mail: titkarsag@ph.martfu.hu

**E L Ő T E R J E S Z T É S**

a háziorvosi, fogorvosi és házi gyermekorvosi feladat-ellátási megállapodások felülvizsgálatára

Martfű Város Önkormányzata Képviselő-testületének

2016. szeptember 29-i ülésére

Előkészítette: Hegedűsné Blaskó Anikó aljegyző

Véleményező: Egészségügyi, Foglalkoztatási és Szociális Bizottság,

Döntéshozatal: egyszerű többség

Tárgyalás módja: nyilvános ülés

Tisztelt Képviselő-testület!

Magyarország helyi önkormányzatairól szóló 2011. évi CLXXXIX. törvény 13. § (1) bekezdés 4. pontja, valamint a 23. § (5) bekezdés 9. pontja a települési önkormányzat feladataként határozza meg az egészségügyi alapellátás biztosítását.

Az egészségügyről szóló 2015. évi CXXIII. törvény értelmében a települési önkormányzat feladata gondoskodni az egészségügyi alapellátás keretében a háziorvosi és házi gyermekorvosi ellátásról, a fogorvosi alapellátásról, az alapellátáshoz kapcsolódó ügyeleti ellátásról, a védőnői ellátásról és az iskola-egészségügyi ellátásról.

Az egészségügyi alapellátás célja, hogy a beteg a lakóhelyén folyamatos egészségügyi ellátásban részesülhessen.

A lakóhelyen történő ellátás megszervezése helyi önkormányzati feladat, melyet az önkormányzatok a praxisjoggal rendelkező orvosokkal kötött feladat-ellátási szerződés alapján látnak el, figyelembe véve az egészségügyi ellátás folyamatos működtetésének egyes szervezési kérdéseiről szóló 47/2004. (V.11.) ESzCsM rendelet előírásait is.

Az önálló orvosi tevékenységről szóló 2000. évi II. törvény 2/B. §-a kötelező feladatként határozta meg az önkormányzatok számára, hogy a praxisjoggal rendelkező háziorvosokkal feladat-ellátási szerződést kössenek és meghatározta annak a következő kötelező tartalmi elemeit is:

1. a felek megnevezése, a személyes ellátásra kötelezett orvos megnevezésével,
2. a praxisjoggal érintett körzet meghatározása,
3. a felek kötelezettségeinek meghatározása, ideértve a települési önkormányzatnak a fenntartáshoz történő hozzájárulására vonatkozó szabályokat,
4. a rendelési idő meghatározása, azzal, hogy az adott településen működő, praxisjoggal rendelkező háziorvosok kötelesek rendelési idejüket összehangoltan kialakítani,
5. az ügyeletben történő részvételre vonatkozó rendelkezések,
6. a helyettesítésre vonatkozó rendelkezések,
7. az ellátás nyújtásában részt vevő egészségügyi szakdolgozókra vonatkozó rendelkezések,
8. a szerződés időtartama,
9. a felmondásra vonatkozó rendelkezések,
10. a kártérítésre, kártalanításra vonatkozó rendelkezések.

A c.) pont szerinti fenntartási kötelezettség körében a települési önkormányzat köteles gondoskodni az egészségügyért felelős miniszter rendeletében meghatározott rendelő praxisjoggal rendelkező háziorvos részére történő térítésmentes használatba adásáról, valamint - amennyiben a rendelő nem a háziorvos vagy a háziorvosi szolgáltató tulajdonában van – a rendelő külső homlokzati részei karbantartásáról, felújításáról, valamint a falakban elhelyezkedő vezetékek és a központi fűtésrendszer teljes, vagy részleges cseréjével járó munkák elvégzéséről.

Martfű Város Önkormányzatának Képviselő-testülete legutóbb a 2012. december 20-i ülésén vizsgálta felül a korábban megkötött feladat-ellátási megállapodásokat, melynek eredményeként a jogszabályi változások alapján sor került azok 2013. január 1-től érvényes, a felsorolt kötelező elemeket is tartalmazó módosítására.

Ezen megállapodások melléklete a területi ellátási kötelezettség körzetének utcajegyzéke.

Tisztelt Képviselő-testület!

Martfű város lakossága számára továbbra is három háziorvosi körzetben, kettő fogorvosi körzetben, valamint egy házi gyermekorvosi körzetben történik az egészségügyi alapellátás biztosítása.

Az I. számú háziorvosi körzetben a Dr. Magyarósi és Társa Egészségügyi Szolgáltató BT,

a II. számú háziorvosi körzetben a Solt Medic Egészségügyi Szolgáltató és Kereskedelmi KFT,

a III. számú háziorvosi körzetben a Szveti-Medic Egészségügyi és Szolgáltató KFT,

az I. számú fogorvosi körzetben a FOG-DA 2003 Egészségügyi és Kereskedelmi BT,

a II. számú háziorvosi körzetben az EURO-DENT Fogászati Szolgáltató és Kereskedelmi BT, a teljes települést lefedő házi gyermekorvosi körzetben pedig Dr. Bezsilla MED Egészségügyi Szolgáltató KFT végzi az egészségügyi alapellátást.

2016-ban a Képviselő-testület elfogadta az egészségügyi alapellátások körzeteinek megállapításáról szóló 10/2016. (V.27.) önkormányzati rendeletét.

A rendelet mellékletei tartalmazzák a három háziorvosi körzet, valamint a két fogorvosi körzet utcajegyzékét, amely az új rendelet megalkotásakor kiegészítésre került az I. sz. háziorvosi, valamint a II. számú fogorvosi körzetben 3 külterületi utcával.

A feladat-ellátási megállapodások felülvizsgálata alapján így szükségessé válik a Dr. Magyarósi és Társa Egészségügyi Szolgáltató BT-vel, valamint az EURO-DENT Fogászati Szolgáltató és Kereskedelmi BT-vel kötött megállapodások mellékleteiben az utcajegyzék rendelet szerinti átvezetése.

Egyéb, a megállapodásokat érintő módosításra a jelenleg hatályos jogszabályok alapján történt felülvizsgálat eredményeként nincs szükség.

2016. augusztus 31-én Dr. Magyarósi és Társa Egészségügyi Szolgáltató BT ügyvezetője, Dr. Magyarósi László kérelemmel fordult a Képviselő-testülethez melyben a jelenleg hatályos megállapodásban foglalt rendelési idő módosításához történő hozzájárulását kérte.

Eszerint a pénteki napokon a jelenleg érvényes 12,00 órától 16,00 óráig tartó rendelési ideje helyett a másik két háziorvos rendelési idejéhez hasonlóan a délelőtti órákban: 8,00 órától 12,00 óráig tartó rendelési időben látná el az I. számú háziorvosi körzet betegeit.

A kérelem benyújtását követően - mivel a hivatkozott jogszabály szerint a háziorvosok kötelesek a rendelési idejüket összehangoltan kialakítani – egyeztetésre került sor az érintettekkel.

A javaslatuk szerint péntek délutánonként 12,30 órától az ügyelet kezdetének időpontjáig a szükséges orvosi ellátást a város lakossága számára rendelési időn kívüli készenléttel lehetne biztosítani az egészségházban jelenlévő szakdolgozói értesítés alapján.

A feladat-ellátási megállapodásnak a rendelési idő változása miatti módosításához a Képviselő-testület jóváhagyása szükséges.

Tisztelt Képviselő-testület!

Kérem az előterjesztést szíveskedjenek megtárgyalni és az I. számú háziorvosi körzetben az egészségügyi alapellátást végző Dr. Magyarósi és Társa Egészségügyi Szolgáltató BT ügyvezetőjének kérelmére vonatkozóan döntést hozni a megállapodás módosításának lehetőségéről.

M a r t f ű, 2016. szeptember 20.

 Dr. Papp Antal

 polgármester

Látta: Szász Éva

 jegyző